বাংলাদেশ নিয়ে নানা দিকে, নানা পর্যায়ে ষড়যন্ত্র চলছে। চিরশত্রু পাকিস্তান তো আগে থেকেই আছে। আঞ্চলিক রাজনীতি-অর্থনীতির নিয়ন্ত্রণ নিয়ে পশ্চিম ও প্রাচ্যের কতিপয় বড় দেশের মনোযোগের কেন্দ্রে এখন বাংলাদেশ। বাংলাদেশকে বাগে রাখতে চায় সবাই। ফলে ষড়যন্ত্র ডালপালা মেলছে। চলমান রোহিঙ্গা সংকট শুধুমাত্র ধর্মীয়, জাতিগত ও অর্থনৈতিক বিষয় নয়। এর সাথে জড়িয়ে আছে আঞ্চলিক ও বিশ্ব পরাশক্তিগুলোর আধিপত্য বিস্তারের খেলা। মানবিক কারণে দেশের জনগণের প্রত্যাশার সাথে তাল মিলিয়ে প্রধানমন্ত্রী শেখ হাসিনা রোহিঙ্গাদের বাংলাদেশে আশ্রয় দিয়েছেন। সারাবিশ্বে নন্দিত হয়েছেন শেখ হাসিনা, দেশের মানুষ বুকভরা ভালোবাসা আর দোয়া জানিয়েছেন শেখ হাসিনার প্রতি। তবে প্রধানমন্ত্রী শেখ হাসিনা এও বলেছেন, রোহিঙ্গাদের অবশ্যই ফেরত যেতে হবে।